Nóg twee dae van beurtkragFoto bloot ter illustrasie. (Foto: Unsplash) Fase 2-beurtkrag sal weer Woensdag tussen 16:00 en 24:00 ingestel word weens ŉ tekort aan opwekkingskapasiteit. Dié reëling geld ook vir Donderdag. ŉ Stukkende opwekkingseenheid elk by die Duvha-, Kendal- en Kriel-kragstasie, asook die vertragings in die terugkeer van eenhede na diens by die Arnot-, Kusile- en Tutuka-kragstasie het volgens Eskom die afgelope 24 uur ernstige druk op die kragopwekkingstelsel geplaas. Eskom se spanne het wel gedurende dié tydperk ŉ eenheid elk by die Arnot- en Tutuka-kragstasie herstel. “Terwyl ŉ opwekkingseenheid elk by Kriel, Majuba en Tutuka na verwagting oor die volgende 24 uur na diens sal terugkeer, sal dit steeds onvoldoende wees om beurtkrag Donderdagmiddag af te weer,” sê die kragvoorsiener in sy jongste verklaring. Eskom staan in dié stadium sowat 4 550 MW af aan beplande instandhouding, terwyl ŉ bykomende 14 637 MW onbeskikbaar is weens onbeplande onderbrekings. Die kragvoorsiener doen ŉ beroep op Suid-Afrikaners om elektrisiteit spaarsamig te gebruik.